
๏ ตำนานแห่งศักดิ์ศรีสู้ชีวิต
ตำนานแห่งเแรงฤทธิ์นักเลงเหลิง
ตำนานอารมณ์ร้อนมิผ่อนเพลิง
ตำนานเที่ยวบันเทิงเริงคะนอง

๏ ตำนานผู้หยุดร้ายดับไฟชั่ว
ตำนานรักครอบครัวมิเป็นสอง
ตำนานแห่งผู้นำมิลำพอง
ตำนานผู้ปิดทองที่หลังพระ

๏ ปิดฉากชีวิตกร้านตำนานน้ำ
ปิดฉากชีวิตย่ำทางขรุขระ
ปิดฉากชีวิตทุกข์สนุกคละ
สู่ภาวะที่ลับไม่กลับมา

๏ สู่ภาวะทิพย์สถานสำราญเถิด
สู่ภาวะอันเลิศไตรตึงสา
จงเปี่ยมสุขคงมั่นอนันตา
จงเปี่ยมสุขทุกทิวาและราตรี

๏ จงเปี่ยมสุขในสวรรค์ตามสรรสร้าง
อย่าได้ห่วงทุกอย่างอยู่ที่นี่
อย่าได้ห่วงวงศาคณามี
อย่าได้ห่วงทางนี้มีทางไป

๏ กุศลที่ข้าประกอบโดยชอบแล้ว
กุศลที่เพริศแพร้วดุจแก้วใส
กุศลที่วิศิษฏ์อุทิศใด
จงสู่ใจแห่งท่านตำนานงาม ๚ะ๛

